ዶክተር በላቸው መኩሪያ የኢትዮጵያ ኢንቨስትመንት ኮሚሽን ኮሚሽነር ሆነው ተሾሙ
ዶክተር በላቸው መኩሪያ የኢትዮጵያ ኢንቨስትመንት ኮሚሽን ኮሚሽነር ሆነው ተሾሙ።በኢትዮጵያ ኢንቨስትመንት ኮሚሽን በምክትል ኮሚሽነርነት ሲሰሩ የነበሩት ዶክተር በላቸው መኩሪያ ከዛሬ ጀምሮ የኮሚሽኑ ኮሚሽነር ሆነው እንደተሾሙ የጠቅላይ ሚኒስቴር ጽህፈት ቤት አስታውቋል።ኮሚሽኑን ላለፉት ዓመታት በኮሚሽነርነት ሲመሩ የነበሩት አቶ ፍጹም አረጋ የጠቅላይ ሚኒስቴር ልዩ ፅህፈት ቤት ኃላፊ ሆነው ተሾመዋል።ዶክተር በላቸው ላለፉት ሁለት አመታት የኢንቨስትመንት ኮሚሽን ምክትል ኮሚሽነር ሆነው ሲያገለግሉ ቆይተዋል።አዲሱ ኮሚሽነር ዶክተር በላቸው "የኮሚሽኑን የውስጥ አሰራር በመፈተሽ ፣ደካማና ጠንካራ ጎኖችን በመለየት የአገሪቱ የኢንቨስትመንት እንቅስቃሴ እንዲሻሻል እሰራለው" ብለዋል።ሀገሪቱ በኢንቨስትመንት ዘርፉ የፈጠረቻቸውን መነቃቃቶችና መልካም ጅምሮች ማስቀጠል ቀዳሚ ስራቸው እንደሚሆንም ኮሚሽነሩ ተናግረዋል።ከኮሚሽኑ አመራሮችና ሰራተኞች ጋር በመሆን አዳዲስ አሰራሮችን በመዘርጋትና አለም አቀፍ ልምዶችን በመቅሰም ኮሚሽኑን አለም አቀፍ እውቅና እንዲያገኝ ለማድረግም እሰራለሁም ብለዋል።(ኢዜአ) 